เออีซีทำประกันกลาง-เล็กหืดจับ
เหตุต้นทุนสูง40%รายได้ต่ำฟันธงปี&#8217;56แห่ปรับตัวหนีเจ๊ง
4 พ.ค. 2555

เหตุต้นทุนสูง40%รายได้ต่ำฟันธงปี’56แห่ปรับตัวหนีเจ๊ง
ประกันวินาศภัยเล็กกลางหืดจับรับมือเปิดเสรีอาเซียน เหตุต้นทุนดำเนินการสูงถึง 40% สู้บริษัทใหญ่ยาก เพิ่มทุนลำบาก
นายสุรชัย ศิริวัลลภ กรรมการและประธานเจ้าหน้าที่บริหาร บริษัท ไทยรับประกันภัยต่อ (ไทยรี) เปิดเผยว่า การเปิดประชาคมเศรษฐกิจอาเซียน หรือเออีซี ในปี 2558 หรือในอีก 3 ปีข้างหน้า บริษัทประกันภัยขนาดเล็กและกลาง 60 แห่ง จะต้องปรับปรุงต้นทุนการดำเนินงานให้ลดต่ำกว่า 3040% จากปัจจุบัน เพราะหากไม่ลดต้นทุนจะไม่สามารถแข่งขันกับบริษัทประกันวินาศภัยขนาดใหญ่และบริษัทประกันภัยข้ามชาติที่อาจจะเข้ามาขายประกันภัยในไทย ซึ่งมีต้นทุนต่ำ เฉพาะบริษัทประกันวินาศภัยขนาดใหญ่ของไทย 5 แห่ง ต้นทุนการดำเนินงานเฉลี่ยอยู่ที่ระดับ 10%
“ปัญหานี้ยังไม่ได้ถูกดูแลอย่างจริงจังจากภาครัฐ และเจ้าของบริษัทประกันยังคงติดพฤติกรรมการทำธุรกิจแบบเดิมๆ เป็นที่น่ากังวลว่าเมื่อถึงเวลาต้องเปิดเสรีจริงๆ บริษัทเหล่านั้นจะอยู่อย่างไร และภาครัฐเตรียมแผนรองรับบริษัทที่ไปไม่รอดอย่างไร” นายสุรชัย กล่าว
นายสุรชัย กล่าวว่า ปีนี้ผลตอบแทนจากการรับประกันภัยจะลดลงอย่างมาก จากการที่บริษัทประกันภัยต่อลดค่านายหน้าลง จากเดิมให้ 45% ปีนี้ลดลงเหลือ 35% เพื่อที่จะได้มีกำไร 20% ขณะที่บริษัทประกันภัยไทยยังจ่ายค่านายหน้าให้ตัวแทนเท่าเดิมคือ 25% บางบริษัทต้องการได้เบี้ยเข้ามาจำนวนมากอาจจะมีการจ่ายสูงกว่านั้น เหลือส่วนต่างจากค่านายหน้าเพียง 10% หากลูกค้าได้รับความเสียหายหรือต้องจ่ายสินไหมทดแทนสูงที่ 60% เมื่อรวมต้นทุนการดำเนินงานที่ 3040% กำไรจากการดำเนินงานไม่มี ซึ่งพฤติกรรมการทำธุรกิจที่แข่งขันจ่ายค่านายหน้าสูงและไม่ลดต้นทุนการดำเนินงานลง ประกอบกับการลงทุนอื่นๆ ไม่ได้รับผลตอบแทนที่ดี จะทำให้เงินกองทุนลดลงอย่างต่อเนื่อง
ขณะที่การจะระดมทุนในตลาดหลักทรัพย์แห่งประเทศไทย (ตลท.) ไม่ใช่เรื่องง่าย เพราะนักลงทุนจะมีการเปรียบเทียบผลตอบแทนจากการลงทุนในธุรกิจประกันภัยกับธุรกิจอื่นๆ หากได้ผลตอบแทนเพียงปีละ 9% ก็ไม่เป็นที่น่าจูงใจในการลงทุนของนักลงทุน เพราะมีอีกหลายธุรกิจที่ให้ผลตอบแทนสูงกว่านั้น
“เท่าที่ดูปีนี้คงเปลี่ยนพฤติกรรม การทำธุรกิจยาก เพราะต้องทุ่มไปกับเรื่องการจ่ายค่าสินไหมทดแทนและการตั้งสำรองให้เพียงพอตามเกณฑ์ใหม่” นายสุรชัย กล่าว
อย่างไรก็ตาม นายสุรชัย คาดว่าปี 2556 จะเป็นปีที่บริษัทประกันภัยต้องหันมาปรับลดต้นทุนการดำเนินงานอย่างจริงจังด้วยการขายแบบประกันที่มีฐานลูกค้าอยู่ทั่วประเทศ เพื่อกระจายความเสี่ยง ว่าจ้างบริษัทที่ปรึกษาเข้ามาทำงานบางอย่างแทน หรือไม่ก็ต้องควบรวมกิจการเพื่อให้ธุรกิจมีขนาดใหญ่ขึ้น